ขึ้นดอกฝากประจำ6เดือนแตะ4%
LH Bank ขึ้นอกเบี้ยเงินฝากประจำ 6 เดือน 4.00% ออมทรัพย์และกระแสรายวัน สูงสุด 2.00%
14 ก.ค. 2554

LH Bank ขึ้นอกเบี้ยเงินฝากประจำ 6 เดือน 4.00% ออมทรัพย์และกระแสรายวัน สูงสุด 2.00%
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ เพื่อรายย่อย (LH Bank) เปิดเผยว่า ธนาคารได้ปรับเพิ่มอัตราดอกเบี้ยเงินฝากและตั๋วแลกเงิน เพื่อสอดรับกับที่คณะกรรมการนโยบายการเงิน (กนง.)มีมติปรับขึ้นอัตราดอกเบี้ยนโยบายอีก 0.25% โดยธนาคารได้ปรับอัตราดอกเบี้ยเงินฝากและอัตราดอกเบี้ยตั๋วแลกเงินทุกระยะเวลาการฝาก พร้อมกับเปิดโครงการเงินฝากประจำ 6 เดือน Value Plus จ่ายดอกเบี้ย สูงถึง4.00% และโครงการตั๋วแลกเงิน 6 เดือน Value Plus อัตราดอกเบี้ย 4.25% สำหรับลูกค้าวงเงินฝากตั้งแต่ 5 ล้านบาทขึ้นไป
นอกจากนี้ LH Bank ยังได้ปรับเพิ่มอัตราดอกเบี้ยเงินฝากออมทรัพย์ โดยมีอัตราดอกเบี้ยสูงสุดถึง 2.00% โดยบัญชีออมทรัพย์นี้เป็นบัญชีที่ลูกค้าสามารถถอนได้โดยไม่จำกัดจำนวนครั้ง จึงเป็นบัญชีที่มีความสะดวกคล่องตัวต่อการจับจ่ายใช้สอยและได้ดอกเบี้ยที่สูง 
ขณะเดียวกันธนาคารมีผลิตภัณฑ์เงินฝากกระแสรายวันที่มีดอกเบี้ย โดยมีอัตราดอกเบี้ยสูงสุดถึง 2.00% โดยบัญชีกระแสรายวันมีดอกเบี้ยนี้ ได้รับการตอบรับอย่างดีจากลูกค้าที่ใช้เช็ค ซึ่งโดยทั่วไปบัญชีกระแสรายวันของธนาคารส่วนใหญ่จะไม่ได้รับดอกเบี้ย บัญชีกระแสรายวันมีดอกเบี้ยนี้ลูกค้าจะมีความสะดวกอย่างมากลูกค้าไม่ต้องเสียเวลาในการดูแลบัญชีเพื่อโอนไปยังบัญชีออมทรัพย์เพื่อได้รับดอกเบี้ย